འོན་ཀྱང་བློ་ཕམ་པ་ཞིག་ལ་དེང་སང་བོད་ནང་བཤས་ཚོང་རྒྱག་མཁན་མང་དུ་ཕྱིན་ཡོད།ལྷག་པར་འབྲོག་སྡེའི་ས་ཁུལ་ཁག་ཏུ་ཕྱུགས་རིགས་དཀར་ནག་འབོར་ཆེན་གསོ་ཚགས་དང་ཚོང་བསྒྱུར་བྱས་ཏེ་བཤས་ཚོང་བྱེད་མཁན་མང་དུ་ཕྱིན་པའི་གནས་ཚུལ་གོ་ཐོས་བྱུང༌།ཧ་ཅང་ཐབས་སྐྱོ་པོ་རེད།མིས་ཆོག་མ་ཤེས་པར་འདོད་རྔམས་ཀྱིས་གཞན་ལ་བརྩེ་བའི་བསམ་པ་མེད་པར་སེམས་ཅན་མང་པོར་བརྡབ་གསིག་གཏོང་གི་ཡོད།སྲོག་ཆགས་ནི་འགྲོ་བ་མིའི་འཚོ་གནས་ཐད་ཕན་པ་ཆེན་པོ་ཡོད་པར་མ་ཟད།རང་བྱུང་ཁོར་ཡུག་གི་མཛེས་རྒྱན་དུ་གྱུར་ཡོད།དེང་རབས་ཀྱི་ཁོར་ཡུག་ཞིབ་འཇུག་པ་ཚོས་ཁོར་ཡུག་གི་གནས་སྟངས་ཡག་པོ་ཞིག་བྱུང་ན་དེའི་ནང་འཚོ་གནས་བྱེད་མཁན་ཚང་མར་ཕན་པ་ཡོད་པ་དང་།མིའི་འཚོ་གནས་ཁོར་ཡུག་ལ་མ་བརྟེན་ཐབས་མེད་ཡིན།སྔར་འཛམ་གླིང་ནང་མི་འབོར་ད་ལྟ་ནང་བཞིན་མེད་པའི་དབང་གིས་ཁོར་ཡུག་ཐད་དེ་ཙམ་དཀའ་ངལ་མེད།ད་ཆ་འཛམ་གླིང་གི་མི་འབོར་འཕེལ་རྒྱས་ཆེན་པོ་འགྲོ་བཞིན་ཡོད་པ་དང༌།ཁོར་ཡུག་ཐད་དམིགས་བསལ་དོ་སྣང་དང༌།སྲུང་སྐྱོབ་མ་བྱས་ན་འགྲོ་བ་མི་རང་ཉིད་ཀྱི་སྡོད་ཁང་ལ་གཏོར་སྐྱོན་འཕོག་པ་ལྟ་བུའི་ཤུགས་རྐྱེན་ངན་པ་ཡོང་གི་ཡོད།དེར་བརྟེན་དེང་སྐབས་གཞི་ནས་འཛམ་གླིང་ཁྱོན་དུ་ཁོར་ཡུག་སྲུང་སྐྱོབ་ཐད་དོ་སྣང་དང་ལས་འགུལ་སྤེལ་མཁན་ཤུགས་ཆེར་འགྲོ་གི་ཡོད།འགྲོ་བ་མིའི་འཚོ་གནས་ཕུན་སུམ་ཚོགས་པོ་ཡོང་བར་ས་ཆུ་དང༌།ཤིང་སྣ།མེ་ཏོག་སོགས་ཀྱི་མཐུན་རྐྱེན་འཛོམས་པོ་ཡོད་པ་གཅིག་པུས་མི་འགྲིགས་པར།བདག་མེད་སྲོག་ཆགས་བྱ་རི་དྭགས་སོགས་ཀྱང་དགོསཤིང་།དེ་དག་ནི་རང་བྱུང་ཁམས་དང་ཁོར་ཡུག་གི་མཛེས་རྒྱན་ཡིན།བདག་མེད་སྲོག་ཆགས་ཁག་ཟ་བེད་དང༌།ཚོང་བསྒྱུར་ཁོ་ནར་རྔམས་ནས་བསད་བཏུབ་དང༌།ཤི་མཁན་ཤི་རུ་འཇུག་པ་སོགས་བྱས་ན་ཧ་ཅང་ཐབས་སྐྱོ་པོའི་གནས་ཚུལ་ཡིན།